示鄉人陳生
作者：劉敞
朝代：宋

paragraphs: 我祖學蘆山，潛光玩詩書。
君家獨先覺，一見矜里閭。
固有如陳平，長貧賤者乎。
青雲果自致，遠鑒驚羣愚。
鳴風兆有媯，懿占信不誣。
粲然諸子賢，仕各列大夫。
號稱萬石君，盛事衣冠無。
聲華輝圖史，豈獨榮枌榆。
外族繼清高，恥爲事物拘。
未嘗入城府，奕世風不渝。
宜有羔鴈求，怪其久闕如。
君來就鄉賦，信足光慶餘。
郡守勸駕行，紫庭與計俱。
努力事學問，豫章擢扶疏。
游子懷故鄉，矧伊接葭莩。
勉率爲歌詩，尚能念起予。